કબિર ખાને સરળ દેખાતી કથાને માનવતાનો સ્પર્શ આપીને ફિલ્મને ખાસ બનાવી છે. ધીમી ગતિના લાગતા પૂર્વાર્ધ અને ફ્લેશ બેકના લીધે કથાનું વહેણ મધ્યમ ગતિએ આગળ વધતું હોય તેમ લાગે પરંતુ કબિર ખાને પાત્રો પરની તેમની પકડ અને દ્રશ્યોની સચોટ માવજતથી ફિલ્મને જરાય નબળી પડવા દીધી નથી. કબિર ખાને ભારત–પાકિસ્તાનના નાજૂક સંબંધોને નકારાત્મક ચિતરવાના બદલે અથવા બંને દેશો વચ્ચેના વૈમનસ્યને બાજુ પર રાખીને એક અલગ અભિગમ અપનાવ્યો છે. ઘણા સમયથી લોહિયાળ લેખાતી કાશ્મીરની ધરતીના સુંદર લોકેશનનો અહીં ઉપયોગ કરવામાં આવ્યો છે.